b'\n_START_ARTICLE_\nPe\xc4\x8denegi\n_START_PARAGRAPH_\nPe\xc4\x8denegi je bilo nomadsko ljudstvo tur\xc5\xa1kega porekla, ki je v 8. stoletju naseljevalo ozemlje severno od Kaspijskega jezera._NEWLINE_V 9. stoletju so za\xc4\x8deli prodirati proti \xc4\x8crnemu morju in izrivati Mad\xc5\xbeare iz Besarabije proti zahodu. V 10. in 11. stoletju so posedovali veliko ozemlje ob \xc4\x8crnem morju, od koder so se odpravljali na roparske pohode proti Bizantinskemu cesarstvu, Rusom in srednji Evropi, tako da so stalno ogro\xc5\xbeali sosednje Ruse, Mad\xc5\xbeare in Bolgare._NEWLINE_Preko njihovega ozemlja so potekale trgovske poti iz Rusije proti Krimu, zato so bili z Rusi stalno v sporu. Leta 1036 jih je kijevski veliki knez Jaroslav Modri popolnoma razbil in Pe\xc4\x8denegi so se pod pritiskom Rusov in Kumanov morali umakniti proti Vla\xc5\xa1ki. V drugi polovici 11. stoletja so stalno ropali Trakijo in Makedonijo, vdirali na Mad\xc5\xbearsko in se stalno bojevali z Bizantinci. Leta 1091 in 1122 so bili dvakrat te\xc5\xbeko pora\xc5\xbeeni._NEWLINE_V 12. in 13. stoletju so se za\xc4\x8deli asimilirati s Kumani, kasneje pa z drugimi mongolsko-tatarskimi plemeni in postopoma izginili.'